殺虎行謝宜興趙大夫惠虎皮虎腊虎睛
作者：劉宰
朝代：宋

paragraphs: 君不見陽羨周將軍，射殺南山白額虎，千古萬古聲流聞。
又不見宜興趙大夫，南山三十有六虎，令行殺取無復餘。
一虎昔何少，三十六虎今何多。
虎多人不患，所患政之苛。
苛政滅人門，猛虎戕人命。
擇禍莫若輕，泰山之人論已定。
大夫性高明，下令走風雨。
所知在田里，了不見臺府。
既令民免政之虎，又與民除虎之苦，四境之民歌且舞。
或云殺虎太傷和，胡不令渠自渡河。
我聞此言笑且呵，大夫憂民憂，豈必限吾土。
不然鄰國以爲壑，信也白圭愈於禹。
古陽羨，今宜興。
大夫邑之主，將軍邑之民。
主賓多寡事不同，千古萬古同清芬。